CELEX: 32022R0803
Language: fi
Date: 2022-02-16 00:00:00
Title: Komission delegoitu asetus (EU) 2022/803, annettu 16 päivänä helmikuuta 2022, Euroopan parlamentin ja neuvoston asetuksen (EU) N:o 600/2014 täydentämisestä määrittämällä Euroopan arvopaperimarkkinaviranomaiselle sakkojen tai uhkasakkojen määräämisvallan käyttöä koskevat menettelysäännöt raportointipalvelujen tarjoajien osalta (ETA:n kannalta merkityksellinen teksti)

24.5.2022   
               
               
                  FI
               
               
                  Euroopan unionin virallinen lehti
               
               
                  L 145/1
               
            
         KOMISSION DELEGOITU ASETUS (EU) 2022/803,
         annettu 16 päivänä helmikuuta 2022,
         Euroopan parlamentin ja neuvoston asetuksen (EU) N:o 600/2014 täydentämisestä määrittämällä Euroopan arvopaperimarkkinaviranomaiselle sakkojen tai uhkasakkojen määräämisvallan käyttöä koskevat menettelysäännöt raportointipalvelujen tarjoajien osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 38 k artiklan 10 kohdan,
         sekä katsoo seuraavaa:
         
                     (1)
                  
                  
                     Kun otetaan huomioon markkinatietojen käsittelyn rajat ylittävä ulottuvuus, tietojen laatu ja tarve saavuttaa mittakaavaetuja ja välttää mahdollisista epäyhtenäisyyksistä sekä tietojen laadulle että raportointipalvelujen tarjoajien tehtäville aiheutuvat kielteiset vaikutukset, Euroopan parlamentin ja neuvoston asetuksella (EU) 2019/2175 (2) siirrettiin raportointipalvelujen tarjoajien toimintaa koskeva toimilupa- ja valvontavalta unionissa Euroopan arvopaperimarkkinaviranomaiselle (ESMA), jäljempänä ’arvopaperimarkkinaviranomainen’.
                  
               
                     (2)
                  
                  
                     On aiheellista määrittää arvopaperimarkkinaviranomaiselle sakkojen tai uhkasakkojen määräämisvallan käyttöä koskevat menettelysäännöt sen valvonnan piiriin kuuluvien raportointipalvelujen tarjoajien osalta. Asetuksessa (EU) N:o 600/2014 säädetään, että kyseisiin menettelysääntöihin olisi erityisesti sisällyttävä säännöksiä, jotka koskevat puolustautumisoikeutta, sakkojen tai uhkasakkojen perimistä sekä sakkojen ja uhkasakkojen määräämiseen ja täytäntöönpanoon sovellettavia vanhentumisaikoja.
                  
               
                     (3)
                  
                  
                     Jos arvopaperimarkkinaviranomainen havaitsee vakavia viitteitä sellaisten tosiseikkojen mahdollisesta olemassaolosta, joissa saattaa olla kyse yhdestä tai useammasta raportointipalvelujen tarjoajia koskevien vaatimusten rikkomisesta, arvopaperimarkkinaviranomainen nimeää organisaationsa sisältä riippumattoman tutkivan virkamiehen asiaa tutkimaan. Saatettuaan tutkimuksensa päätökseen tutkivan virkamiehen on annettava tutkimuksen kohteena olevalle henkilölle tilaisuus tulla kuulluiksi. Tämä tarkoittaa, että henkilöllä olisi oltava oikeus antaa kirjallisia vastineita kohtuullisessa ajassa, vähintään neljän viikon kuluessa, ennen kuin tutkiva virkamies toimittaa havaintonsa arvopaperimarkkinaviranomaiselle. Tutkimuksen kohteena olevalla henkilöllä olisi oltava oikeus käyttää valitsemaansa oikeudellista avustajaa. Tutkivan virkamiehen olisi harkittava, onko tutkimuslausuntoa tarpeen muuttaa tutkimuksen kohteena olevan henkilön antamien vastineiden perusteella ennen lausunnon toimittamista arvopaperimarkkinaviranomaiselle.
                  
               
                     (4)
                  
                  
                     Arvopaperimarkkinaviranomaisen olisi arvioitava tutkivan virkamiehen toimittaman asiakirja-aineiston täydellisyyttä asiakirjaluettelon perusteella. Jotta tutkimuksen kohteena oleva henkilö pystyy valmistelemaan puolustuksensa asianmukaisesti, arvopaperimarkkinaviranomaisen olisi ennen sakkoja tai valvontatoimenpiteitä koskevan lopullisen päätöksen antamista myönnettävä henkilölle oikeus toimittaa lisää kirjallisia huomautuksia.
                  
               
                     (5)
                  
                  
                     Jotta voidaan varmistaa, että tutkimuksen kohteena oleva henkilö toimii yhteistyössä tutkimuksen puitteissa, arvopaperimarkkinaviranomaisen olisi voitava ryhtyä tiettyihin pakkotoimiin. Jos arvopaperimarkkinaviranomainen on tehnyt päätöksen, jossa henkilöä vaaditaan lopettamaan säännösten rikkominen, tai on pyytänyt antamaan täydelliset tiedot tai toimittamaan täydelliset asiakirjat, tiedot tai muun mahdollisen aineiston tai päättänyt tehdä tarkastuksen paikan päällä, se voi määrätä uhkasakkoja, joiden tarkoituksena on pakottaa tutkimuksen kohteena oleva henkilö noudattamaan tehtyä päätöstä. Ennen uhkasakon määräämistä arvopaperimarkkinaviranomaisen olisi annettava henkilölle tilaisuus esittää kirjallisia vastineita.
                  
               
                     (6)
                  
                  
                     Puolustautumisoikeutta olisi punnittava suhteessa siihen, edellyttääkö tilanne arvopaperimarkkinaviranomaiselta kiireellisiä toimia. Jos asetuksen (EU) N:o 600/2014 38 l artiklan mukaiset kiireelliset toimet ovat perusteltuja, tutkimuksen kohteena olevan henkilön puolustautumisoikeus ei saisi estää arvopaperimarkkinaviranomaista ryhtymästä kiireellisiin toimiin. Tällaisessa tapauksessa arvopaperimarkkinaviranomainen voi tehdä välipäätöksen antamatta tutkimuksen kohteena olevalle henkilölle tilaisuutta vastineiden esittämiseen, jotta voidaan estää merkittävän ja välittömän vahingon koituminen rahoitusjärjestelmälle. Arvopaperimarkkinaviranomaisen on annettava kyseiselle henkilölle tilaisuus tulla kuulluksi mahdollisimman pian välipäätöksen tekemisen jälkeen ja ennen vahvistavan päätöksen tekemistä. Menettelyssä olisi kuitenkin annettava tutkimuksen kohteena olevalle henkilölle oikeus tulla tutkivan virkamiehen kuulemaksi ennen tätä.
                  
               
                     (7)
                  
                  
                     Arvopaperimarkkinaviranomaisen ja tutkivan virkamiehen laatimissa asiakirjoissa on tietoa, joka on välttämätöntä kyseiselle henkilölle oikeudellisiin tai hallinnollisiin menettelyihin valmistauduttaessa. Kun tutkimuksen kohteena oleva henkilö on saanut ilmoituksen tutkimuslausunnosta joko tutkivalta virkamieheltä tai arvopaperimarkkinaviranomaiselta, hänellä olisi oltava oikeus tutustua asiakirja-aineistoon, jollei muiden henkilöiden liikesalaisuuksien suojelemiseen liittyvistä oikeutetuista eduista muuta johdu. Käyttöön saatua asiakirja-aineistoa olisi voitava käyttää ainoastaan asetuksessa (EU) N:o 600/2014 tarkoitettuihin rikkomisiin liittyvissä oikeudellisissa tai hallinnollisissa menettelyissä.
                  
               
                     (8)
                  
                  
                     Sekä sakkojen ja uhkasakkojen määräämistä että niiden täytäntöönpanoa koskeviin valtuuksiin olisi sovellettava vanhentumisaikaa. Johdonmukaisuuden vuoksi sakkojen tai uhkasakkojen määräämistä ja täytäntöönpanoa koskevissa vanhentumisajoissa olisi otettava huomioon voimassa oleva unionin lainsäädäntö, jota sovelletaan valvottavia yhteisöjä koskevien seuraamusten määräämiseen ja täytäntöönpanoon, sekä arvopaperimarkkinaviranomaisen kokemukset tällaisen lainsäädännön soveltamisesta.
                  
               
                     (9)
                  
                  
                     Jotta voidaan varmistaa perittyjen sakkojen ja uhkasakkojen tallessa pysyminen, arvopaperimarkkinaviranomaisen olisi talletettava ne korollisille tileille, jotka on avattu yksinomaan yksittäisen rikkomisen lopettamiseksi määrättyjen tiettyjen sakkojen tai uhkasakkojen maksamista varten. Talousarvion varovaisuusperiaatteen mukaisesti arvopaperimarkkinaviranomaisen olisi siirrettävä summat komissiolle vasta, kun päätökset ovat lopullisia sen vuoksi, että muutoksenhakuoikeudet on käytetty tai ne ovat rauenneet.
                  
               
                     (10)
                  
                  
                     Jotta voidaan varmistaa asetuksen (EU) 2019/2175 4 artiklalla käyttöön otetun raportointipalvelujen tarjoajia koskevan uuden valvontakehyksen moitteeton toiminta, tämän asetuksen olisi tultava voimaan kiireellisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Määritelmä
            Tässä asetuksessa ’raportointipalvelujen tarjoajalla’ tarkoitetaan asetuksen (EU) N:o 600/2014 2 artiklan 1 kohdan 34 alakohdassa määriteltyä hyväksyttyä julkistamisjärjestelyä tai 2 artiklan 1 kohdan 36 alakohdassa määriteltyä hyväksyttyä ilmoitusjärjestelmää.
         
         
            2 artikla
            Menettelysäännöt tutkivan virkamiehen vastuulla olevissa rikkomisia koskevissa menettelyissä
            
               1.   Saatuaan päätökseen tutkimuksen asetuksen (EU) N:o 600/2014 38 g artiklan 1 kohdassa tarkoitettujen vaatimusten mahdollisesta rikkomisesta ja ennen asiakirja-aineiston toimittamista arvopaperimarkkinaviranomaiselle 38 k artiklan 1 kohdassa tarkoitettu tutkiva virkamies ilmoittaa tutkimuksen kohteena olevalle henkilölle kirjallisesti tutkimushavaintonsa ja antaa kyseiselle henkilölle tilaisuuden esittää kirjallisia vastineita 3 kohdan nojalla. Tutkimuslausunnossa on esitettävä tosiseikat, jotka voivat muodostaa yhden tai useamman asetuksen (EU) N:o 600/2014 38 g artiklan 1 kohdassa tarkoitettujen vaatimusten rikkomisen, mukaan luettuna rikkomisten luonnetta ja vakavuutta koskeva arviointi, ottaen huomioon saman asetuksen 38 g artiklan 2 kohdassa vahvistetut perusteet.
            
            
               2.   Tutkimuslausunnossa on asetettava kohtuullinen määräaika, jonka kuluessa tutkimuksen kohteena oleva henkilö voi esittää kirjalliset vastineensa. Jos kyseessä on muu kuin 5 artiklassa tarkoitettu tutkimus, määräajan on oltava vähintään neljä viikkoa. Tutkiva virkamies ei ole velvollinen ottamaan huomioon määräajan jälkeen saatuja kirjallisia vastineita.
            
            
               3.   Tutkimuksen kohteena oleva henkilö voi kirjallisissa vastineissaan esittää kaikki tosiseikat, jotka ovat olennaisia hänen puolustautumisensa kannalta, ja hänen on mahdollisuuksien mukaan liitettävä mukaan kaikki tosiseikkojen todistamiseksi tarvittavat asiakirjat. Tutkimuksen kohteena oleva henkilö voi ehdottaa, että tutkiva virkamies kuulee muita henkilöitä, jotka voivat vahvistaa tutkimuksen kohteena olevan henkilön vastineissa esitetyt tosiseikat.
            
            
               4.   Tutkiva virkamies voi kutsua tutkimuksen kohteena olevan henkilön, jolle on annettu tutkimuslausunto, suulliseen kuulemiseen. Tutkimuksen kohteena olevat henkilöt voivat käyttää valitsemaansa oikeudellista avustajaa. Suullinen kuuleminen ei ole julkinen.
            
         
         
            3 artikla
            Sakkoja ja valvontatoimia koskevat menettelysäännöt arvopaperimarkkinaviranomaisen vastuulla olevissa rikkomisia koskevissa menettelyissä
            
               1.   Tutkivan virkamiehen arvopaperimarkkinaviranomaiselle toimittamassa täydellisessä asiakirja-aineistossa on oltava seuraavat asiakirjat:
               
                           a)
                        
                        
                           tutkimuksen kohteena olevalle henkilölle osoitettu tutkimuslausunto ja sen jäljennös;
                        
                     
                           b)
                        
                        
                           jäljennös tutkimuksen kohteena olevan henkilön antamista kirjallisista vastineista;
                        
                     
                           c)
                        
                        
                           mahdollisen suullisen kuulemisen pöytäkirja.
                        
                     
            
               2.   Jos asiakirja-aineisto ei ole täydellinen, arvopaperimarkkinaviranomaisen on pyydettävä tutkivalta virkamieheltä lisäasiakirjoja perustellen pyyntönsä.
            
            
               3.   Jos arvopaperimarkkinaviranomainen katsoo, että tutkivan virkamiehen tutkimuslausunnossa kuvatut tosiseikat eivät muodosta asetuksen (EU) N:o 600/2014 38 g artiklan 1 kohdassa tarkoitettujen vaatimusten rikkomisisia, se tekee päätöksen asian käsittelyn päättämisestä ja ilmoittaa päätöksensä tutkimuksen kohteena olevalle henkilölle.
            
            
               4.   Jos arvopaperimarkkinaviranomainen ei hyväksy tutkivan virkamiehen tutkimushavaintoja, se antaa tutkimuksen kohteena olevalle henkilölle uuden tutkimuslausunnon. Tutkimuslausunnossa on asetettava vähintään neljän viikon määräaika, jonka kuluessa tutkimuksen kohteena oleva henkilö voi antaa kirjallisia vastineita. Arvopaperimarkkinaviranomaisella ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä sekä sakon määräämisestä asetuksen (EU) N:o 600/2014 38 g ja 38 h artiklan mukaisesti.
            
            
               5.   Jos arvopaperimarkkinaviranomainen hyväksyy tutkivan virkamiehen kaikki tutkimushavainnot tai osan niistä, sen on ilmoitettava tästä tutkimuksen kohteena olevalle henkilölle. Ilmoituksessa on asetettava määräajaksi, jonka kuluessa tutkimuksen kohteena oleva henkilö voi antaa kirjallisia vastineita, vähintään kaksi viikkoa, jos arvopaperimarkkinaviranomainen hyväksyy kaikki tutkimushavainnot, ja vähintään neljä viikkoa, jos arvopaperimarkkinaviranomainen ei hyväksy kaikkia tutkimushavaintoja. Arvopaperimarkkinaviranomaisella ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä sekä sakon määräämisestä asetuksen (EU) N:o 600/2014 38 g ja 38 h artiklan mukaisesti.
            
            
               6.   Arvopaperimarkkinaviranomainen voi myös kutsua tutkimuksen kohteena olevan henkilön, jolle on annettu tutkimuslausunto, suulliseen kuulemiseen. Tutkimuksen kohteena oleva henkilö voi käyttää valitsemaansa oikeudellista avustajaa. Suullinen kuuleminen ei ole julkinen.
            
            
               7.   Jos arvopaperimarkkinaviranomainen katsoo tutkimuksen kohteena olevan henkilön syyllistyneen yhteen tai useampaan asetuksen (EU) N:o 600/2014 38 g artiklan 1 kohdassa tarkoitetun vaatimuksen rikkomiseen ja tekee päätöksen sakon määräämisestä saman asetuksen 38 h artiklan nojalla, sen on ilmoitettava päätöksensä viipymättä tutkimuksen kohteena olevalle henkilölle.
            
         
         
            4 artikla
            Uhkasakkoja koskevat menettelysäännöt arvopaperimarkkinaviranomaisen vastuulla olevissa rikkomisia koskevissa menettelyissä
            
               1.   Ennen päätöksen tekemistä uhkasakon määräämisestä asetuksen (EU) N:o 600/2014 38 i artiklan nojalla arvopaperimarkkinaviranomainen toimittaa menettelyn kohteena olevalle henkilölle tutkimuslausunnon, jossa esitetään syyt uhkasakon määräämiselle ja uhkasakon määrä jokaiselta päivältä, jona vaatimuksia ei noudateta. Tutkimuslausunnossa on asetettava vähintään neljän viikon määräaika, jonka kuluessa menettelyn kohteena oleva henkilö voi esittää kirjallisia vastineita. Arvopaperimarkkinaviranomaisella ei ole velvollisuutta ottaa huomioon kyseisen määräajan päättymisen jälkeen vastaanotettuja kirjallisia vastineita päättäessään uhkasakosta.
            
            
               2.   Uhkasakkoa ei voida määrätä enää sen jälkeen, kun menettelyn kohteena oleva raportointipalvelujen tarjoaja tai henkilö on alkanut noudattaa kyseistä asetuksen (EU) N:o 600/2014 38 i artiklan 1 kohdassa tarkoitettua asiaan liittyvää päätöstä.
            
            
               3.   Asetuksen (EU) N:o 600/2014 38 i artiklan 1 kohdassa tarkoitetussa päätöksessä on ilmoitettava oikeusperusta ja syyt päätöksen tekemiselle sekä uhkasakon määrä ja alkamispäivämäärä.
            
            
               4.   Arvopaperimarkkinaviranomainen voi kutsua menettelyn kohteena olevan henkilön suulliseen kuulemiseen. Menettelyn kohteena oleva henkilö voi käyttää valitsemaansa oikeudellista avustajaa. Suullinen kuuleminen ei ole julkinen.
            
         
         
            5 artikla
            Valvontatoimenpiteitä koskeviin välipäätöksiin sovellettavat menettelysäännöt
            
               1.   Tässä artiklassa vahvistettua menettelyä sovelletaan 3 artiklan 4, 5 ja 6 kohdasta sekä 4 artiklan 1 ja 4 kohdasta poiketen silloin, kun arvopaperimarkkinaviranomainen tekee välipäätöksiä asetuksen (EU) N:o 600/2014 38 l artiklan 1 kohdan toisen alakohdan nojalla.
            
            
               2.   Jos arvopaperimarkkinaviranomainen katsoo tutkimuksen kohteena olevan henkilön syyllistyneen yhteen tai useampaan asetuksen (EU) N:o 600/2014 38 g artiklan 1 kohdassa säädetyn vaatimuksen rikkomiseen ja tekee välipäätöksen valvontatoimien määräämisestä asetuksen (EU) N:o 600/2014 38 g artiklan mukaisesti, sen on ilmoitettava kyseisestä välipäätöksestä viipymättä välipäätöksen kohteena olevalle henkilölle.
               Arvopaperimarkkinaviranomaisen on asetettava vähintään neljän viikon määräaika, jonka kuluessa välipäätöksen kohteena oleva henkilö voi esittää kirjallisia vastineita päätökseen. Arvopaperimarkkinaviranomainen ei ole velvollinen ottamaan huomioon määräajan umpeutumisen jälkeen toimitettuja kirjallisia vastineita.
               Arvopaperimarkkinaviranomaisen on myönnettävä välipäätöksen kohteena olevalle henkilölle pyynnöstä oikeus tutustua asiakirja-aineistoon. Käyttöön saatuja asiakirjoja saa käyttää ainoastaan asetuksen (EU) N:o 600/2014 soveltamiseksi noudatettavissa oikeudellisissa tai hallinnollisissa menettelyissä.
               Arvopaperimarkkinaviranomainen voi kutsua välipäätöksen kohteena olevan henkilön suulliseen kuulemiseen. Välipäätöksen kohteena olevat henkilöt voivat käyttää valitsemaansa oikeudellista avustajaa. Suullinen kuuleminen ei ole julkinen.
            
            
               3.   Arvopaperimarkkinaviranomainen tekee lopullisen päätöksen mahdollisimman pian välipäätöksen tekemisen jälkeen.
               Jos arvopaperimarkkinaviranomainen katsoo välipäätöksen kohteena olevaa henkilöä kuultuaan, että välipäätöksen kohteena oleva henkilö on syyllistynyt asetuksen (EU) N:o 600/2014 38 g artiklan 1 kohdassa tarkoitettujen säännösten rikkomiseen, sen on tehtävä vahvistava päätös, jossa määrätään yhdestä tai useammasta asetuksen (EU) N:o 600/2014 38 g artiklassa säädetystä valvontatoimesta. Arvopaperimarkkinaviranomainen ilmoittaa kyseisestä päätöksestä välittömästi välipäätöksen kohteena oleville henkilöille.
            
            
               4.   Jos arvopaperimarkkinaviranomainen tekee lopullisen päätöksen, jossa ei vahvisteta välipäätöstä, välipäätös katsotaan kumotuksi.
            
         
         
            6 artikla
            Oikeus tutustua asiakirja-aineistoon ja asiakirjojen käyttäminen
            
               1.   Arvopaperimarkkinaviranomaisen on pyynnöstä myönnettävä oikeus tutustua asiakirja-aineistoon tutkimuksen kohteena olevalle henkilölle, jolle tutkiva virkamies tai arvopaperimarkkinaviranomainen on toimittanut tutkimuslausunnon. Oikeus tutustua asiakirjoihin on myönnettävä jokaisen tutkimuslausunnosta ilmoittamisen jälkeen.
            
            
               2.   Edellä 1 kohdassa tarkoitettu henkilö saa käyttää käyttöönsä saamiaan asiakirjoja ainoastaan asetuksen (EU) N:o 600/2014 soveltamiseksi noudatettavissa oikeudellisissa tai hallinnollisissa menettelyissä.
            
         
         
            7 artikla
            Sakkojen ja uhkasakkojen määräämistä koskevat vanhentumisajat
            
               1.   Raportointipalvelujen tarjoajille ja muille tutkimuksen kohteena oleville henkilöille määrättäviin sakkoihin ja uhkasakkoihin sovelletaan viiden vuoden vanhentumisaikaa.
            
            
               2.   Edellä 1 kohdassa tarkoitettu vanhentumisaika alkaa kulua sitä päivää seuraavasta päivästä, jona rikkominen on tapahtunut. Jatketun tai toistuvan rikkomisen osalta vanhentumisaika alkaa kulua päivästä, jona rikkominen lakkaa.
            
            
               3.   Kaikki toimet, jotka arvopaperimarkkinaviranomainen tai sen pyynnöstä asetuksen (EU) N:o 600/2014 38 o artiklan mukaisesti toimiva jäsenvaltion toimivaltainen viranomainen toteuttaa asetuksen (EU) N:o 600/2014 38 g artiklan 1 kohdassa tarkoitettujen vaatimusten rikkomisen tutkintaa tai rikkomista koskevaa menettelyä varten, keskeyttävät sakkojen ja uhkasakkojen määräämiselle asetetun vanhentumisajan kulumisen. Vanhentumisajan keskeytyminen lasketaan päivästä, jona toimi annetaan tiedoksi raportointipalvelujen tarjoajalle tai henkilölle, joka on tutkimuksen kohteena asetuksen (EU) N:o 600/2014 38 g artiklan 1 kohdassa tarkoitettujen vaatimusten rikkomisen osalta.
            
            
               4.   Vanhentumisaika alkaa kulua uudelleen jokaisen 3 kohdassa mainitun keskeytymisen jälkeen. Vanhentumisaika päättyy viimeistään sinä päivänä, jona kahden vanhentumisajan pituutta vastaava määräaika on kulunut arvopaperimarkkinaviranomaisen määräämättä sakkoa tai uhkasakkoa. Tätä määräaikaa pidennetään ajalla, joksi vanhentuminen katkeaa 5 kohdan mukaisesti.
            
            
               5.   Sakkojen ja uhkasakkojen määräämisen vanhentumisaika ei kulu aikana, jona arvopaperimarkkinaviranomaisen päätös on valituslautakunnan käsiteltävänä Euroopan parlamentin ja neuvoston asetuksen (EU) N:o 1095/2010 (3) 60 artiklan mukaisesti tai sitä koskeva muutoksenhaku on Euroopan unionin tuomioistuimen käsiteltävänä asetuksen (EU) N:o 600/2014 38 m artiklan mukaisesti.
            
         
         
            8 artikla
            Seuraamusten täytäntöönpanon vanhentumisajat
            
               1.   Arvopaperimarkkinaviranomaisen valtuuksiin panna täytäntöön asetuksen (EU) N:o 600/2014 38 h ja 38 i artiklan nojalla tehdyt päätökset sovelletaan viiden vuoden vanhentumisaikaa.
            
            
               2.   Edellä 1 kohdassa tarkoitettu määräaika alkaa kulua sitä päivää seuraavasta päivästä, jona päätöksestä tulee lopullinen.
            
            
               3.   Seuraamusten täytäntöönpanoon sovellettavan vanhentumisajan kulumisen keskeyttää
               
                           a)
                        
                        
                           Arvopaperimarkkinaviranomaisen menettelyn kohteena olevalle henkilölle toimittama ilmoitus päätöksestä, jolla muutetaan sakon tai uhkasakon alkuperäistä määrää;
                        
                     
                           b)
                        
                        
                           mikä tahansa toimi, jonka arvopaperimarkkinaviranomainen tai sen pyynnöstä asetuksen (EU) N:o 600/2014 38 o artiklan mukaisesti toimiva jäsenvaltion toimivaltainen viranomainen toteuttaa, jotta sakon tai uhkasakon maksaminen tai maksuehdot voidaan panna täytäntöön.
                        
                     
            
               4.   Vanhentumisaika alkaa kulua uudelleen jokaisen 3 kohdassa mainitun keskeytymisen jälkeen.
            
            
               5.   Seuraamusten täytäntöönpanoon sovellettava vanhentumisaika keskeytyy ajaksi,
               
                           a)
                        
                        
                           joksi on myönnetty maksuaikaa;
                        
                     
                           b)
                        
                        
                           joksi maksun täytäntöönpano on keskeytetty, kunnes arvopaperimarkkinaviranomaisen valituslautakunta on tehnyt päätöksen asetuksen (EU) N:o 1095/2010 60 artiklan mukaisesti tai Euroopan unionin tuomioistuin on käsitellyt muutoksenhaun asetuksen (EU) N:o 600/2014 38 m artiklan mukaisesti.
                        
                     
         
         
            9 artikla
            Sakkojen ja uhkasakkojen periminen
            
               1.   Arvopaperimarkkinaviranomaisen perimät sakot ja uhkasakot talletetaan arvopaperimarkkinaviranomaisen avaamalle korolliselle pankkitilille, kunnes niistä tulee lopullisia. Jos arvopaperimarkkinaviranomainen perii samanaikaisesti useita sakkoja tai uhkasakkoja, se varmistaa, että ne talletetaan eri tileille tai alatileille. Maksettuja sakkoja ja uhkasakkoja ei oteta arvopaperimarkkinaviranomaisen talousarvioon eikä kirjata talousarviovaroiksi.
            
            
               2.   Kun arvopaperimarkkinaviranomainen on todennut, että sakot tai uhkasakot ovat lopullisia, koska niihin ei ole enää mahdollista hakea muutosta, se siirtää kyseiset määrät ja mahdollisen kertyneen koron komissiolle. Määrät otetaan sen jälkeen unionin talousarvioon tuloina.
            
            
               3.   Arvopaperimarkkinaviranomainen raportoi määrättyjen sakkojen ja uhkasakkojen määristä ja tilasta säännöllisesti komissiolle.
            
         
         
            10 artikla
            Voimaantulo ja soveltamispäivä
            Tämä asetus tulee voimaan ja sitä sovelletaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 173, 12.6.2014, s. 84.
         
            (2)  Euroopan parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).
         
            (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).